# FFO, SAFO og Unge funksjonshemmedes første innspill til handlingsplan for likestilling av mennesker med funksjonsnedsettelse 2020 - 2025

Vi tar utgangspunkt i Regjeringens strategipilarer i «Et samfunn for alle»:

1. Utvikle både universelle løsninger og spesielle tiltak.

2. Jobbe for selvbestemmelse, medvirkning, deltakelse og inkludering.

3. Bedre samordning på alle nivåer.

4. Fire innsatsområder; utdanning, arbeid, helse og omsorg og kultur og fritid.

Vi tolker punkt 1-3 som forutsetninger for punkt 4, da disse kan få effekt utover prioriterte innsatsområder som er nevnt i punkt 4.

Vi forutsetter at handlingsplanen tar opp i seg CRPD og de nye anbefalingene fra CRPD-komiteen.

## Generelt

### Et momentum - tidsrommet 2020-2030

Strategi for likestilling har samme tidsperspektiv som FNs bærekraftsmål, med prinsippet «leave no-one behind». Norge har nå en mulighet til å bli ledende i likestillingsarbeidet for mennesker med funksjonsnedsettelse som en minoritet, der det er langt igjen, både i holdninger i befolkningen, regelverk og praksis.

Paradigmeskiftet, fra å se på personer med funksjonsnedsettelse som tjenestemottakere til likestilte borgere, er ikke realisert i praksis i Norge. Med bærekraftsmålene, CRPD og likestillings- og diskrimineringsregelverket har vi et godt grunnlag. Handlingsplanen må ha som mål å realisere paradigmeskiftet.

### Likestillingsvirkemidler under press

Organisasjonene har i mange år har jobbet for paradigmeskiftet, gitt innspill og hatt dialog i mange sammenhenger. Dette har vi gjort både til samordningsdepartement og sektordepartement. Ikke minst er sivilt samfunns rapport til FN-konvensjonen om rettighetene til mennesker med nedsatt funksjonsevne et viktig grunnlag for dette.

Til en plan i et femårsperspektiv kan vi ikke utelukke noen av våre krav til full likestilling. Vi erfarer dessverre at mange av likestillingsvirkemidlene på feltet er under hardt press, og at vi har måttet bruke store ressurser på å stoppe dette. De som sliter mest har fått kutt. Trygge økonomiske levekår er en forutsetning for likestilling og deltakelse.

### Norges arbeid med kjønnslikestilling viser vei

Likestilling mellom kjønn er en viktig modell for arbeidet med likestilling, der Norge har gått foran og blitt lagt merke til. Norges erfaringer på dette området, og på andre diskrimineringsfelt, må legge grunnlaget for handlingsplanen; En politikk som stimulerer, men også som sanksjonerer ved brudd på regelverk.

Vi kan heller ikke på dette feltet basere oss på at majoriteten arbeider for minoritetssaker. Vi tror at veien til holdninger er gjennom handlinger. Derfor må det en klar politisk ledelse til i likestillingsarbeidet som ligger foran oss. Vi forventer at regjeringen i en handlingsplan for likestilling av mennesker med funksjonsnedsettelse er villig til å sette inn radikale virkemidler der det er nødvendig for å oppnå likestilling raskt.

## Universelle løsninger og kompenserende tiltak

### Universelle løsninger

Et premiss for likestilling er at all politikkutforming og planlegging tar utgangspunkt i det *reelle* mangfoldet i samfunnet. Vi må ikke lenger planlegge med utgangspunkt i et «gjennomsnittsmenneske», som i praksis kun finnes i statistikken. Universelle løsninger er en forutsetning for likestilling, og må fremmes i alle sektorer og tiltak.

Det må settes konkrete og ambisiøse tidsfrister i Handlingsplan for universell utforming, herunder bygg, bolig, transportmidler og infrastruktur. Vi forventer at Handlingsplan for universell utforming ivaretar helheten i begrepet. Universell utforming innebærer at bygninger, omgivelser, transportmidler og produkter utformes slik at virksomhetenes alminnelige funksjoner kan brukes av flest mulig, uavhengig av funksjonsnedsettelse.

Veikart for universell utforming av skolebygg er en interessant modell som kan utvides til alle typer offentlige bygg.

### Ikke spesielle, men kompenserende tiltak

Organisasjonene ønsker at benevnelsen spesielle tiltak endres til kompenserende tiltak. Dette er nødvendige tiltak for personer med funksjonsnedsettelse som gir likhet med andre, og henviser til tiltakenes effekt i et likestillingsperspektiv. Det handler om rettigheter og tiltak rettet mot enkeltpersoner slik at de kan leve selvstendig og likestilt med andre. Eksempler er hjelpemidler, assistanse og kompensasjon for ekstrautgifter knyttet til funksjonsnedsettelse.

### Bygg og boliger

Et premiss for likestilling er at folk må få anledning til selv å velge hvor, hvordan og med hvem de vil bo (CRPD Artikkel 19). «Å bo som andre», er et utgangspunkt. Regelverk som sikrer god kvalitet i bygningsmassen, vil i mange tilfeller gjøre kompenserende tiltak overflødige. Vi ser en negativ utvikling fra universelle løsninger for eksempel når det gjelder Husbankens grunnlån og TEK 17. Det pågår et reinstitusjonalisering av mennesker med utviklingshemning. Det må sørges for at Husbankens tilskudds- og støtteordninger støtter opp om selvbestemmelse og selvstendighet for dem som trenger bistand til å skaffe bolig. Kommunen må ikke i praksis få bestemme hvor, hvordan og hvem man skal bo med.

#### Handlingsplanpunkter:

* Det må settes konkrete og ambisiøse tidsfrister for bygg i Handlingsplan for universell utforming.
* Regelverk for boligbygg må sikre universelle løsninger.
* Gjeninnføre regelverket for boligpolitikken fra ansvarsreformperioden, ref. HB-1212 og HB-1255.
* Tillate tidsbegrensede husleiekontrakter i kommunale utleieboliger kun der behovet for kommunal bolig er midlertidig.
* Sikre regelverket for å forhindre tvangsflytting.
* Innføre vilkår for husleienivå i kommunale utleieboliger for å unngå å skape flere fattige/sosialhjelpsmottakere, og sørge for at kommunene ikke øker husleien fordi beboerne da kan søke statlig bostøtte for boutgiftene.
* Flere må få eie egen bolig, og det må sikres at flere kan få Startlån i kombinasjon med bostøtte for å kunne betjene boutgifter ved egen eid bolig.
* Styrke bostøtten som boligpolitisk virkemiddel.
* Unge uføres minsteytelse fra folketrygden må samordnes med bostøttens inntektsgrenser for unge uføre, og det må sikres en bostøtteordning med inntektsgrenser slik at uføre som kun lever på minsteytelser, kommer inn under bostøttens inntektsgrenser.
* Styrke tilskuddsordninger til oppgradering av dagens boligmasse, og gi Husbanken det operative ansvaret for tilskudd til etablering og tilpasning av bolig og dette skal være tilgjengelig i alle kommuner.
* Krav om universell utforming og tilgjengelighet til publikumsbygg må etterleves i alt kommunalt planarbeid, anbudsutsetting og kommunale bevilgninger.

### Samferdsel

Løsninger knyttet til kollektivtransporten fikk et løft da universell utforming ble definert som et hovedmål. Handlingsplanen for universell utforming må ta opp i seg og koordineres med handlingsplanen og tiltak for samferdsel.

#### Handlingsplanpunkter:

* Det må settes konkrete og ambisiøse tidsfrister for samferdselssektoren i Handlingsplan for universell utforming, og dette må harmoniseres med NTP.
* Det må utarbeides nasjonale retningslinjer for TT-ordningen for å sikre et likt tilbud i fylkene og slik at alle med spesielle transportbehov inkluderes i ordningen.
* Ombordstigningsløsninger som reduserer behov for assistanse på alle typer offentlige transportmidler må på plass.
* En enhetlig assistanseordning og gode rutiner på samferdselsområdet som ivaretar hele reisekjeden må på plass.
* Informasjonssystemer og automater må bli universelt utformet, slik at de kan brukes av alle. Mennesker med sansetap, samt svekket kognisjon og språk- og leseferdigheter må ivaretas.
* Mennesker som ikke evner å benytte billettautomater, nettkjøp av billetter ol. må ikke få ekstra kostnader med kjøpet

## Selvbestemmelse, medvirkning, deltakelse og inkludering

#### Handlingsplanpunkt:

* Inkorporere CRPD i norsk lov.

### Selvbestemmelse

#### Handlingsplanpunkter:

* Erstatte dagens vergemålslov med en beslutningsstøtte lov og etablere et beslutningsstøtte- system.
* Utvikle metoder for selvbestemmelse slik at den enkelte blir hørt i eget liv, kan ta egne valg og får støtte til å leve dem.

### Demokratisk deltakelse

Personer med funksjonsnedsettelse er underrepresentert i demokratiske prosesser. Et premiss for likestilling er at dette endres og kompenseres, jamfør blant annet CRPD Artikkel 29 og Artikkel 4 pkt 3. Politisk deltakelse for mennesker med nedsatt funksjonsevne må styrkes slik at den kommer på nivå med den øvrige befolkningen.

#### Handlingsplanpunkter:

* CRPD må gjøres kjent og ligge til grunn i all politikkutforming.
* Utarbeide systemer som sikrer at Norge etterlever CRPD, artikkel 29 om deltakelse i det politiske og offentlige liv og artikkel 4 generelle forpliktelser.
* Fremme representasjon i offentlige organer tilsvarende tiltak for andre diskrimineringsgrunnlag som kjønn og etniske minoriteter.
* Sikre tilstrekkelig med ledsagere, slik at representasjon av mennesker med nedsatt kognitiv funksjonsevne også kan foregå gjennom demokratiske organisasjoner som representerer dem.
* Heve statusen og innflytelsen til råd for personer med funksjonsnedsettelse i kommuner og fylkeskommuner.
* Sikre tilstrekkelig representasjon av ungdom med funksjonsnedsettelser i de kommunale rådene for funksjonshemmede, og i rådene for ungdom.
* Etablere et statlig råd for mennesker med funksjonsnedsettelse.
* Sikre god tilgang til offentlige dokumenter (må være tilgjengelig i lettlest og lett forståelig form).
* Barrierer må bygges ned i digitaliseringsprosjekter slik at digital kommunikasjon sikres til alle. Sårbare grupper som opplever utfordringer må prioriteres først.
* Bygge ned barrierer i kommunikasjonen med offentlige instanser slik at personer med ulike funksjonsnedsettelser kan få et fysisk møte når det å kommunisere skriftlig eller på telefon er en barriere.
* Iverksette en utredning knyttet til politisk deltagelse, og komme med tiltak rettet mot partiene som øker muligheten til å delta i lokaldemokratiet.

### Rettssikkerhet

Personer med funksjonsnedsettelser har mange rettigheter, men det er en stor utfordring å få dem oppfylt.

#### Handlingsplanpunkter:

* Inkorporere CRPD i Norsk lov for å styrke funksjonshemmedes rettsvern.
* Ratifisere tilleggsprotokoll til CRPD om klageadgang til komiteen.
* Tydeliggjøre kommunens plikt til å ivareta lover og sikre rettigheter i praksis.
* Lovfeste sanksjonsmuligheter og erstatningsansvar for offentlige myndigheter når vedtak ikke blir fulgt, eller når plikter etter helse- og omsorgstjenesteloven, pasient- og brukerrettighetsloven, opplæringsloven og barnehageloven ikke blir oppfylt.
* Styrke fylkesmannens overprøvingskompetanse.
* Tydeliggjøre utredningsinstruksen for å sikre konsekvensutredninger knyttet til om tiltak som har konsekvens for funksjonshemmedes likestilling.
* Heve beløpsgrensen for fri rettshjelp, slik at personer med svak økonomi og lav formue kan få fri rettshjelp\*.

## Bedre samordning på alle nivåer

## 

En premiss for å oppnå reell likestilling på feltet, er bevissthet rundt hva som er likestillingsvirkemidlene, og at departementene som forvalter disse virkemidlene tar ansvar for sin del for å oppnå Regjeringens mål. Mange av likestillingsvirkemidlene på feltet ligger i folketrygden, på sektordepartement og i kommunene. Både ressurser som motiverer likestillingsarbeidet og sanksjoner når regler brytes må benyttes.

Funksjonshemmedes likestilling er i dag usynlig. I St.meld nr 13 – om ulikhet er en av mange bekreftelser på det. Personer med funksjonsnedsettelse er kun synlige i helsekapittelet. Det er ikke bevissthet rundt diskriminering av funksjonshemmede.

Det må komme på plass strukturer og systemer som bedre sikrer koordinering av innsatser på tvers av departementer, direktorater og etater, og mellom forvaltningsnivåer – stat-fylker-kommuner.

Identifisere barrierer som hindrer likestilling, og utvikle tiltak for å fjerne disse.

Forskning og utviklingsarbeid må benyttes for å fremme menneskerettigheter for personer med funksjonsnedsettelser (CRPD Artikkel 4, pkt 1, f+g)

### Barne- og likestillingsdepartementet (KLD) sitt samordningsansvar

#### Handlingsplanpunkter:

* Etablere statssekretærutvalg som følger opp handlingsplanen for likestilling.
* Få på plass strukturelle systemer for gjennomføring og overvåking av handlingsplanen/tiltakene.
* Årlig rullering av handlingsplanen.
* Bygge et kunnskapsmiljø på politikkområdet etter modell fra kjønnsforskning, der funksjonshemmede synliggjøres i alle forskningsprogrammer og utvikle kunnskap og gode måleindikatorer på likestilling.
* Involvere samordningsdepartementet i alle saker med relevans for mennesker med nedsatt funksjonsevne som sektordepartementene arbeider med.
* Arbeide med holdninger etter modell fra kjønnslikestillingen.
* Rapportere på handlingsplanen til Stortinget.

### Bedre samordning mellom direktoratene

#### Handlingsplanpunkter:

* Sikre rutiner slik at Bufdir involveres i alle andre direktoraters saker som berører mennesker med funksjonsnedsettelse.

### Dialog og forpliktelser for kommuner og fylkeskommuner

#### Handlingsplanpunkter:

* Kommuner og fylkeskommuner må få informasjon om CRPD, og forpliktes til å oppfylle konvensjonens forpliktelser.
* Tydeliggjøre kommunens plikt til å ivareta lover og sikre rettigheter i praksis.
* Staten må sikre gode rammebetingelser for kommunene for å gjennomføre strategiens målsettinger.
* Lovfeste sanksjonsmuligheter og erstatningsansvar overfor kommunene for å sikre likestilling for mennesker med funksjonsnedsettelser i kommunene.

### Internasjonalt samarbeid

#### Handlingsplanpunkter:

* Styrke støtten til NGOenes internasjonale solidaritetsarbeid, blant annet ved å minske/fjerne kravet om egenandel
* Norad og UD må stille krav om at alle mottakere av norske bistands- og nødhjelpsmidler må inkludere personer med nedsatt funksjonsevne i sine prosjekter.

## Fire innsatsområder;

## Utdanning, arbeid, helse og omsorg og kultur og fritid

### Utdanning

* CPRD Artikkel 24 Utdanning, gir klare føringer for likestillingen på feltet, og må brukes som grunnlag i politikkutformingen.
* Regjeringen må sørge for at lovgivningen på utdanningsfeltet samsvarer med paradigmeskiftet.

*Handlingsplanpunkter:*

* Sikre at skolen underviser alle sine elever. Sikre individuelle rettigheter kombinert med retten til å gå på nærskolen.
* Styrke samarbeidet mellom skoler, utdanningsinstitusjoner, NAV og helsetjenester for å lette overganger i utdanningsløpet.
* Utvikle studiefinansieringsordninger gir trygghet for at studenter med nedsatt funksjonsevne kan gjennomføre studier og med kompensasjon for mer tid og merkostnad.
* Veikart skole 2020-2030 må gjennomføres.
* Staten må stille krav til studentsamskipnaden ved tilskudd, om at der har et visst antall studentboliger som er tilgjengelige for funksjonshemmede. Boenhetene må tilfredsstille krav til universell utforming. Fritak fra tilgjengelighetskrav begrunnet i forhøyede kostnader må ikke innvilges.
* Rett til assistanseordninger i hele forløpet fra barnehage til avsluttet utdanning med statlig finansiering
* Innføre lovkrav om at spesialundervisning gis av personer med pedagogisk eller spesialpedagogisk kompetanse.
* Innføre lovkrav (evt. forskrift/retningslinjer) om at all opplæring skal ha tilknytning til mål i læreplanene i de ulike fagene, slik at også elever som har omfattende fritak fra målene i læreplanene, får en opplæring som er relevant for arbeidslivet.
* Pedagogisk begrunnede fritak i enkeltfag må ikke få konsekvenser for studiekompetanse.
* Innføre lovkrav om at organisering av elever etter faglig nivå bare når det er til barnets beste. Lovkravet må omfatte at inndeling etter faglig nivå bare skal være en midlertidig løsning, og at organiseringen skal evalueres jevnlig (minst to ganger i året).
* Kompetanse om (spesial)pedagogisk tilrettelegging må inn i lærerutdanningen. Det må også inkluderes i den løpende kompetansehevingen som foretas ute i skolen.
* Fylkeskommunen, NAV og kommunen må samordne en meningsfull yrkesopplæring for elever med fritak fra fagplanene.

### Arbeid

Funksjonshemmede har rett til arbeid på lik linje med andre. Dette må realiseres. CPRD Artikkel 27 legges som grunnlag i politikkutformingen.

*Handlingsplanpunkter:*

**Tiltak for å hindre diskriminering:**

* Identifisere diskriminerende praksis og utvikle bedre systemer som løpende avdekker og hindrer diskriminering.
* Identifisere strukturelle barrierer som hindrer deltakelse i arbeidslivet.
* Utrede kvoteringssystem som fremmer muligheten for funksjonshemmede arbeidssøkere.
* Aktivitets og redegjørelsesplikten må gjøres kjent i arbeidslivet og aktiviseres.
* Diskriminering må få konsekvenser for arbeidsgivere.
* Iverksette holdningskampanjer som har som formål å bekjempe stereotypier og fordommer mot funksjonshemmede i arbeidslivet. Dette inkluderer både bedre informasjon og støtte til arbeidsgivere som ansetter mennesker med funksjonsnedsettelser, men også generell informasjon som når ut til arbeidstagere.

**Tiltak for et mer inkluderende arbeidsliv:**

* Kommunene forplikter seg til å ansette 5 % med nedsatt funksjonsevne. På sikt se om dette kravet også er mulig for privat sektor etter anbefaling fra CRPD-komiteen.
* Bevilge og legge til rette for flere ordinære, faste deltidsstillinger øremerket personer med funksjonsnedsettelser.
* Flere VTA-plasser og utvikling av nye typer arbeidsmarkedstiltak for utviklingshemmede i skjermet og ordinært arbeidsliv.
* Funksjonshemmedes organisasjoner må bli tatt med på råd i tre-parts samarbeidet når det er saker som berører arbeid og personer med funksjonsnedsettelser, og det bør være faste møtepunkter mellom organisasjonene og partene i arbeidslivet.
* Krav om universell utforming og bedre tilrettelegging av arbeidsplasser.
* Økt bruk av Supported Employment (SE) og Individuell jobbstøtte (IPS). I tillegg til å styrke oppfølgingsmetodikken for personer med psykiske helseproblemer – bør metoden videreutvikles/utvides til andre brukergrupper.

**Tiltak for personer med funksjonsnedsettelser som trenger arbeidsrettet bistand:**

* Utvikle bedre samarbeidsmodeller mellom NAV og andre aktører når det gjelder arbeidsrettede løp for personer med funksjonsnedsettelser.
* Gi unge uføre med restarbeidsevne informasjon om mulighetene for arbeidsrettetveiledning i NAV. NAV må få tilstrekkelig med ressurser til å kunne prioritere å gi slik bistand.
* Videreføre Ungdomsinnsatsen i NAV, og styrke de ansattes kompetanse på arbeid med, og veiledning av, ungdom.
* Bruken av utdanning som arbeidsrettet tiltak og andre tiltak som gir formell kompetanse må økes og prioriteres.
* Fjerne den øvre aldergrensen på 22 år og taket på tre års varighet for utdanning som arbeidsrettet tiltak.
* Utvide ordningen med funksjonsassistanse i arbeidslivet, og at ordningen samordnes med andre assistanseordninger som BPA og annen praktisk bistand.
* Assistansetjeneste i arbeidslivet gjøres kjent for arbeidsgivere og arbeidstakere og blir et naturlig innslag i norsk arbeidsliv.
* Flere utviklingshemmede må få tilbud om arbeidsevnevurdering fra NAV.
* Flere uføre må få bistand til å arbeide i kombinasjon med trygden.

**Tiltak for samordning utdanning og arbeid:**

* Utvikle tiltak som ser utdanningsløp og varig funksjonsnedsettelse i sammenheng.
* Elever med utviklingshemming og andre med fritak eller store fritak fra fagplanene må sikres en meningsfull yrkesopplæring.

**Tiltak for samordning helse og arbeid:**

* Utvikle mer tilbud innenfor arbeidsrettet rehabilitering i et livsløp.
* Innføre lærings- og mestringsmetodikken knyttet til arbeidsdeltakelse.
* Sette fokus på å leve med varig funksjonsnedsettelse i et langt yrkesliv.

**Tiltak knyttet til arbeidsgivere:**

* Utrede flere insentiver og belønningssystem for arbeidsgivere.
* Utrede flere pålegg og forpliktelser for arbeidsgivere.
* Utrede mulighet for å stille krav om andel ansatte med nedsatt funksjonsevne hos leverandører ved offentlige innkjøp.

### Helse og omsorg

* CRPD Artikkel 25 og 26 må spesielt følges opp i politikkutformingen.

*Handlingsplanpunkter:*

* Lik og rettferdig fordeling av helse- og omsorgstjenester. Barrierene som gjør at ressurssterke vinner kampen om ressursene og tjenestene må bygges ned, og det må utvikles tiltak for å rette opp skjevheter for tilgang på helse- og omsorgstjenester.
* Bredde ut metodikken i «gode pasientforløp» og styrke samvalg som metode.
  + Oppfølgingsteam og primærhelseteam må støtte opp om dette.
  + Bedre samarbeid med andre sektorer i kommunen.
* Tilskuddsordning for utvikling og drift av nye opplæringsmodeller for brukermedvirkning.
* Styrking av habilitering og rehabilitering, læring og mestring.
  + Planer for habilitering og rehabilitering i alle kommuner
  + Styrke lærings- og mestringsaktiviteter i sykehus og kommuner, og samarbeidet mellom dem.
* Styrke fylkesmannens kompetanse til å omgjøre vedtak gjort av kommunen.
* Kravene om brukermedvirkning og -involvering i helse- og omsorgstjenesteloven må sikres bedre i praksis.
* Gjennomgang av formålsbestemmelser i helse- og omsorgstjenesteloven ut fra likestillingsverdier.
* Det må foretas en helhetlig utredning av BPA-ordningen slik at praksis er i tråd med intensjonen om BPA som likestillingsverktøy. Det forventes snarlig oppstart av gjennomgangen og organisasjonene må trekkes med i arbeidet.
* Retten til BPA må også omfatte bistand på jobb, når det er nødvendig for at en person med nedsatt funksjonsevne skal komme ut i eller beholde arbeid i ordinær eller skjermet virksomhet.
* Lovfeste klageadgang for fastsetting av nærmeste pårørende.
* Etablere nasjonalt samarbeidsforum/forum for helsepersonell, sykehusledelse og ungdomsråd for å sikre gode rammer rundt arbeidet med ungdomshelse.
* Etablere nasjonale kriterier for mandat, sammensetning og rekruttering til ungdomsrådene ved helseforetakene.
* Det må etableres nasjonale retningslinjer for overganger mellom barne- og voksenavdeling i helsevesenet.
* Funksjonshemmede skal sikres tilgang til tilpasset kunnskap og rådgivning om seksualitet, seksualtekniske hjelpemidler og fertilitetsproblematikk.
* Øke kunnskapen om funksjonshemmede blant helsepersonell, og sørge for at spesielt kvinner får tilstrekkelig informasjon om seksuelle og reproduktive rettigheter i tråd med CRPD artikkel 25.

### Kultur og fritid

*Handlingsplanpunkter:*

* Utarbeide systemer som sikrer at Norge etterlever CRPD, artikkel 30. om deltakelse i kulturliv, fritidsaktiviteter, fornøyelser og idrett.
* Det må settes konkrete og ambisiøse tidsfrister for kultur- og idrettsbygg i Handlingsplan for universell utforming.
* Stille krav om tilgjengelighet for alle som gis serverings- og skjenkebevilling.
* Ved tildeling av kulturmidler må det være krav om likestilling av funksjonshemmede og universelt utformede kulturbygg og kulturarrangement.
* Likestilling av funksjonshemmede er forutsetning i tildeling av kulturmidler eller andre økonomiske overføringer til frivillig og privat sektor.
* Arrangører av aktiviteter må også ivareta mennesker med bistandsbehov, eller kommunen må sørge for den nødvendige bistand til deltakelse.
* Sikre barn og unge med funksjonsnedsettelser deltakelse i fritidsaktiviteter på lik linje med andre jevnaldrende.
* Sikre at voksne utviklingshemmede kan delta i fritidsaktiviteter på lik linje med andre.
* Økt deltakelse i fritidsaktiviteter for mennesker med funksjonsnedsettelser inkluderer transportordninger, kursing av arrangører, krav til tilgjengelige lokaler, gratis ledsager, assistanse og støtteordninger hvor frivilligheten kan få tilskudd til tilgjengelighetstiltak.
* Det må utvikles og iverksettes tiltak knyttet til sosial deltakelse både for barn, unge og voksne, dette inkluderer også tiltak for å hindre ensomhet/isolasjon.
* Løsninger for bestilling av billetter på nett med ledsagerbevis.
* Fritids- og idrettsledere må ha kompetanse på mennesker med funksjonsnedsettelse og hvordan de kan tilrettelegge aktiviteter for dem.